## Rješenje kojim se društvu MOL Hungarian Oil and Gas Public Limited Company, Oktober huszonharmadika u. 18. 1117 Budimpešta, Mađarska, odobrava objavljivanje dobrovoljne ponude za preuzimanje javnog di

### NN 102/2008 (8.9.2008.), Rješenje kojim se društvu MOL Hungarian Oil and Gas Public Limited Company, Oktober huszonharmadika u. 18. 1117 Budimpešta, Mađarska, odobrava objavljivanje dobrovoljne ponude za preuzimanje javnog di

# HRVATSKA AGENCIJA ZA NADZOR FINANCIJSKIH USLUGA

**3120**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga,
temeljem Zahtjeva društva MOL Hungarian Oil and Gas Public Limited Company,
Oktober huszonharmadika u. 18. 1117 Budimpešta, Mađarska, koje zastupa Tomislav
Tus, odvjetnik Odvjetničkog društva Žurić i Partneri iz Zagreba, Ivana Lučića
2A/15, za odobrenje objavljivanja dobrovoljne ponude za preuzimanje javnog
dioničkog društva INA-Industrija nafte d.d. Zagreb, Većeslava Holjevca 10, na
sjednici održanoj 1. rujna 2008. godine, donijela je

## RJEŠENJE

1. Društvu MOL Hungarian Oil and Gas Public Limited Company, Oktober
huszonharmadika u. 18. 1117 Budimpešta, Mađarska, odobrava se objavljivanje
dobrovoljne ponude za preuzimanje javnog dioničkog društva INA-INDUSTRIJA NAFTE
d.d. Zagreb, Većeslava Holjevca 10.
2. Ovo Rješenje objavit će se u »Narodnim novinama«.

```
Obrazloženje
```

I. Društvo MOL Hungarian Oil and Gas Public Limited Company, Oktober
huszonharmadika u. 18. 1117 Budimpešta, Mađarska, koje zastupa Tomislav Tus,
odvjetnik Odvjetničkog društva Žurić i Partneri iz Zagreba, Ivana Lučića 2A/15,
(dalje u tekstu: Ponuditelj), podnijelo je Hrvatskoj agenciji za nadzor
financijskih usluga (dalje u tekstu: Agencija), dana 12. kolovoza 2008. godine,
temeljem odredbe članka 24. stavak 1. članka Zakona o preuzimanju dioničkih
društava (»Narodne novine« broj 109/07, dalje u tekstu: Zakon), Zahtjev za
odobrenje objavljivanja dobrovoljne ponude za preuzimanje trgovačkog društva
INA-Industrija nafte d.d. Zagreb, Većeslava Holjevca 10 (dalje u tekstu: Ciljno
društvo), ponudu za preuzimanje i isprave iz članka 22. stavak 3. Zakona, a 25.
kolovoza 2008. godine, dopunu toga zahtjeva i dokumentacije.
II. Ciljno društvo je javno dioničko društvo, sukladno odredbi članka 114.
stavak 1. točka 1. Zakona o tržištu vrijednosnih papira (»Narodne novine« broj
84/02 i 138/06), i članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Ciljnog društva iznosi 9.000.000.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu travnju, svibnju i lipnju 2008. godine,
imalo više od 100 dioničara.
III. Ponuditelj, sukladno odredbi članka 10. stavak 1. Zakona, objavljuje
dobrovoljnu ponudu za preuzimanje Ciljnog društva. Obveza objavljivanja ponude
za preuzimanje, nastala je za Ponuditelja, sukladno odredbi članka 10. stavak 4.
Zakona, dana 14. srpnja 2008. godine, objavljivanjem obavijesti o namjeri
objavljivanja ponude za preuzimanje na Zagrebačkoj burzi.
Ponuditelj na dan nastanka obveze na objavljivanje ponude za preuzimanje drži
2.500.001 redovnih dionica na ime Ciljnog društva, koje čine 25,00001 % ukupnog
temeljnog kapitala Ciljnog društva, te daju 2.500.001 glas, što predstavlja
25,00001% glasova od ukupnog broja glasova koje daju dionice Ciljnog društva s
pravom glasa.
IV. Nadalje, u provedenom postupku utvrđeno je da Ponuditelj djeluje zajednički
s Republikom Hrvatskom, Trg sv. Marka 6, Zagreb, koju zastupa Vlada Republike
Hrvatske, Trg sv. Marka 6, Zagreb, Hrvatska (u daljnjem tekstu: Osoba s kojom
djeluje zajednički) na temelju Dioničarskog ugovora koji su Ponuditelj i Osoba s
kojom djeluje zajednički sklopili dana 17. srpnja 2003. godine. Osoba s kojom
Ponuditelj djeluje zajednički je imatelj 4.483.552 redovnih dionica na ime, koje
čine 44,83552% ukupnog temeljnog kapitala Ciljnog društva, te daju 4.483.552
glasa, što predstavlja 44,83552% glasova od ukupnog broja glasova koje daju
dionice s pravom glasa. Ponuditelj i Osoba s kojom djeluje zajednički zajedno
drže 6.983.553 redovnih dionica na ime, koje čine 69,83553% ukupnog temeljnog
kapitala Ciljnog društva, te daju 6.983.553 glasa, što predstavlja 69,83553%
glasova od ukupnog broja glasova koje daju dionice Ciljnog društva s pravom
glasa.
V. Cijena koju se Ponuditelj obvezuje u ponudi za preuzimanje platiti po dionici
iznosi 2.800,00 kuna. Prema podacima dostupnima Agenciji i prema izjavama
Ponuditelja i Osobe s kojom djeluje zajednički, dostavljenima uz Zahtjev, isti
nisu, u razdoblju od jedne godine prije dana nastanka obveze na objavljivanje
ponude za preuzimanje, stjecali dionice Ciljnog društva niti sklapali druge
pravne poslove u cilju stjecanja dionica Ciljnog društva.
Prema potvrdi Zagrebačke burze d.d., Zagreb, od dana 22. srpnja 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena izračunata sukladno članku 16. stavak 3. Zakona, iznosi
2.573,34 kuna. Slijedom navedenog, utvrđeno je da je cijena izražena u ponudi za
preuzimanje u iznosu od 2.800,00 kuna po dionici, određena u skladu s odredbom
članka 16. stavci 3. i 4. Zakona.
V. Ponuditelj i Osoba s kojom djeluje zajednički, drže ukupno 6.983.553 redovnih
dionica Ciljnog društva, a temeljni kapital Ciljnog društva podijeljen je na
10.000.000 redovnih dionica, svaka u nominalnom iznosu od 900,00 kuna. Novčana
sredstva potrebno je osigurati, sukladno odredbi članka 19. stavak 1. Zakona, za
plaćanje preostalih 3.016.447 dionica Ciljnog društva s pravom glasa.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj, radi osiguranja naknade za plaćanje
dionica koje su predmet ove ponude za preuzimanje, depozitaru dostavio neopozivu
bankovnu garanciju, na prvi poziv, izdanu dana 4. kolovoza 2008. godine, od
strane ING Bank, N.V. (Bijlmerplein 888, 1102 MG, Amsterdam, Nizozemska,
lokacijski kod AMP D02.028) kao garanta, u korist osoba koje će pohraniti svoje
dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te isprave propisane
odredbom stavka 3. istoga članka Zakona pa je slijedom navedenog, temeljem
odredbe članka 24. stavak 3. Zakona, odlučeno kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/10
Urbroj: 326-111/08-5
Zagrebu, 1. rujna 2008.

Predsjednik Uprave
**Ante Samodol**, v. r.

Rješenje, NN 102/2008-3120
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)